b'\n_START_ARTICLE_\nFibula (spenne)\n_START_PARAGRAPH_\nFibula er en type draktsmykker fra f\xc3\xb8rhistorisk tid. Betegnelsen skriver seg fra latin, figo, det vil si noe som fester eller f\xc3\xb8yer noe sammen. De tidligste fibulaene er da ogs\xc3\xa5 ganske enkle n\xc3\xa5ler og hekter, som utvikler seg til l\xc3\xa5sbare n\xc3\xa5ler etter samme prinsipp som ved v\xc3\xa5r tids sikkerhetsn\xc3\xa5ler. Som ved disse er den klassiske fibulaen satt sammen av en fast b\xc3\xb8yle med n\xc3\xa5leholder (ogs\xc3\xa5 benevnt fot), og en fj\xc3\xa6rende n\xc3\xa5l som kan holdes fast i n\xc3\xa5leholderen.\n_START_SECTION_\nI Europa\n_START_PARAGRAPH_\nI gresk draktskikk h\xc3\xb8rer fibulaene sammen med kvinnedrakten peplos, en l\xc3\xb8sthengende kjole holdt oppe med stropper over hver skulder. Disse stroppene ble holdt sammen med hver sin fibula. Peplos ble beholdt som kvinnedrakt gjennom lange tider, og prinsippet ble overtatt av romerne som laget sine egne versjoner av fibulaene. Herfra gikk de videre over til germanerne, slik at varianter av fibulaer finnes over st\xc3\xb8rstedelen av Europa over lange perioder av forhistorien. Gjennom disse tidene har moten svinget, og utformingen av fibulaene har variert sv\xc3\xa6rt opp gjennom de arkeologiske periodene. P\xc3\xa5 det viset er fibulaen en av de arkeologiske gjenstandsgruppene som har egnet seg best for typologisk datering.\n_START_SECTION_\nI Skandinavia\n_START_PARAGRAPH_\nI Skandinavia finnes de f\xc3\xb8rste ganske enkle fibulaene s\xc3\xa5 langt tilbake som i eldre bronsealder, dvs. omtrent 1000 f.Kr. Fra f\xc3\xb8rromersk jernalder har vi fibulaer av b\xc3\xa5de bronse og jern, med fj\xc3\xa6rende n\xc3\xa5l. Romertiden kan oppvise et meget rikt og mangfoldig materiale med flere hovedtyper._NEWLINE_I Danmark ble det laget en spesiell type fibula, kalt rosettfibula, i romertiden. Denne typen spenner ble antakelig kun laget ved Him\xc2\xadling\xc2\xad\xc3\xb8je p\xc3\xa5 \xc3\x98st-Sj\xc3\xa6lland. Derfra ble de distribuert rundt i resten av Skandinavia, trolig som gaver blant eliten. I Norge er rosettfibulaer funnet b\xc3\xa5de i Levanger, p\xc3\xa5 Karm\xc3\xb8y og i Rygge._NEWLINE_I folkevandringstiden ble den korsformede fibulaen vanlig, b\xc3\xa5de for menn og kvinner; dette er en direkte etterlikning av senromerske former._NEWLINE_Fibulaene kunne ha ornamenter p\xc3\xa5 b\xc3\xb8yle og fot, men etter hvert ble det i tillegg lagt plater med dekor opp\xc3\xa5 b\xc3\xb8ylen, og vi f\xc3\xa5r bl.a. rosettfibulaene. Senere kom de overdimensjonerte relieffspennene, de st\xc3\xb8rste og mest prangende i denne funnkategorien._NEWLINE_Yngre jernalders fibulaer finnes i flere varianter som de treflikede og tosidige spennene. De vanligste er imidlertid de sk\xc3\xa5lformede spennene, ogs\xc3\xa5 kjent som ovale spenner, som er selve kjennemerket p\xc3\xa5 vikingtidens kvinnedrakt i Norden. Her sitter b\xc3\xb8yle og n\xc3\xa5l under et ovalt halvrundt skall, som regel av bronse, men de fineste er av s\xc3\xb8lv.'